tartuNLP/wikipedia-smugri-20251201 huggingface dataset:
Université de Bourgogne

Université de Bourgogne julkinen yliopisto, joka sijaitsee Dijonissa, Ranskassa.
Humanistiset tieteet ja tieteet ovat hyvin edustettuina pääkampuksella, samoin kuin oikeus, lääketiede ja kirjallisuus erillisissä rakennuksissa. 
Se on Burgundin ainoa yliopisto. Vuonna 1806 Napoleon teki siitä yhden lainopillisen koulutuksen keskuksista Ranskassa. Nykyään se on 27 000 opiskelijan yliopisto, joka on jaettu Dijonin ja viiden muun Burgundin kaupungin (Chalon-sur-Saône, Le Creusot, Mâcon, Auxerre, Nevers) kesken.
Audun Lysbakken

Audun Bjørlo Lysbakken (s. 30. syyskuuta 1977 Bergen) on norjalainen sosialistisen vasemmistopuolueen poliitikko, joka toimi puolueensa puheenjohtajana vuosina 2012–2023. Hän on istunut suurkäräjillä vuosina 2001–2005 ja vuodesta 2009 sekä toiminut lapsi-, tasa-arvo- ja sosiaaliministerinä vuosina 2009–2012. Hän erosi ministerinvirastaan, kun kävi ilmi, että hänen ministeriönsä oli myöntänyt varoja sosialistisen vasemmistopuolueen nuorisojärjestön järjestämälle tyttöjen itsepuolustuskurssille ilman avointa hakemusmenettelyä.
Favria

Favria () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 5 133 asukasta.
Capella (Siuntio)

Capella oli evankelis-luterilainen kirkkotila Siuntiossa, Uudellamaalla. Capella sijaitsi Siuntion asemalla liikekeskuksessa ja sen omisti Siuntion seurakuntayhtymä. Siuntion seurakunta hankki ja remontoi tilan Tor Perklénin testamenttivarojen turvin ja tila vihittiin kirkoksi vuonna 2002. Itse liikekeskus oli rakennettu 1980-luvun alussa.
Capellassa sijaitsi taiteilija Pauno Pohjalaisen veistos Elämän puu. Itse tila jakaantui kirkkosaliin, keittiöön, aulaan ja kokoustilaan, joka oli Tor Perklénin mukaan nimetty Tuurinkammariksi.
Vuoden 2024 joulukuussa Siuntion seurakuntayhtymä ilmoitti myyvänsä kaikki omistamansa liikekeskuksen osakkeet Siuntion kunnalle johtuen kunnan jättämästä ostotarjouksesta liittyen alueen kehittämiseen. Seurakuntayhtymä ilmoitti toukokuussa 2025, että toiminta kiinteistössä loppuu. Kiinteistö purettiin kesällä 2025 ja seurakuntien toiminta siirtyi viereiseen Sjundeå sparbanksstiftelsenin omistamaan kiinteistöön.
Nosivka

Nosivka () on kaupunki Ukrainan Tšernihivin alueella. Nosivka on osa Nižynin piiriä. Vuoden 2021 alussa Nosivkassa arvioitiin asuvan 13 120 henkeä. Nosivka mainitaan historiallisissa kronikoissa ensimmäisen kerran vuonna 1147. Kasakkahetmanaatin (1649–1764) aikana kaupunki oli Tšernihivin rykmentin sijoituspaikka.
Madeline Juno

Madeline Obrigewitsch (s. 11. elokuuta 1995), tunnetaan paremmin taiteilijanimellään Madeline Juno, on saksalainen laulaja-lauluntekijä. Hän julkaisi ensimmäisen singlensä "Error" marraskuussa 2013.
Ennen uraa.
Madeline Juno syntyi 11. elokuuta 1995. Hänen isänsä on rumpali ja äitinsä pianisti. Hän varttui Offenburg-Griesheimissa Schwarzwaldyssa Saksassa. Hän valmistui reaalikoulusta vuonna 2012 ja meni lukioon Lahrissa. Kun Madeline Juno oli 6-vuotias, hänen äitinsä opetti soittamaan pianoa. 12-vuotiaana hän alkoi soittaa kitaraa ja kirjoittamaan omia kappaleitaan. 
Ura.
Madeline Juno äänitti ensimmäiset kappaleensa ja latasi ne YouTubeen ollessaan 14-vuotias. Lokakuussa 2012 hän lähti kiertueelle Tom Beckin kanssa ja syyskuussa 2013 hän oli kiertueella Philipp Poiselin kanssa. Vuonna 2013 Juno allekirjoitti levytyssopimuksen Universal Music Groupin kanssa. Junon ensimmäinen single "Error" sai ensi-iltansa 14. syyskuuta 2013 YouTubessa. Single julkaistiin virallisesti 1. marraskuuta 2013. Kaksi viikkoa julkaisunsa jälkeen single nousi Saksan listalle sijalle 63. Hänen ensimmäisen albuminsa, nimeltään "The Unknown", oli alun perin tarkoitus julkaista tammikuussa 2014, mutta päivämäärä siirrettiin 7. maaliskuuta 2014. Juno esitti kappaleensa "Error" 23. marraskuuta 2013 televisio-ohjelmassa "Verstehen Sie Spaß?" . Hän oli yksi kahdeksasta esiintyjästä, jotka kilpailivat Unser Song für Dänemarkissa, vuoden 2014 Eurovision laulukilpailun Saksan kansallisessa finaalissa Tanskassa. Siellä hän esitti kappaleensa "Like Lovers Do", mutta hänet äänestettiin pois ensimmäisen kierroksen jälkeen. Tämä kappale on myös "Pompeji"-elokuvan soundtrackissa. Hän oli osa finaalin saksalaista tuomaristoa. 
11. elokuuta 2014, joka oli myös hänen 19. syntymäpäivänsä, hän julkaisi musiikkivideon kappaleelle "Always This Way". 
Vuonna 2015 Madeline Juno julkisti toisen studioalbuminsa, "Salvation". Muutama päivä myöhemmin hän julkaisi kappaleen "Into the Night" . Hänen ensimmäinen virallinen singlensä julkaistiin 12. helmikuuta 2016 ja sen nimi on "Stupid Girl". Albumi julkaistiin kaksi viikkoa myöhemmin, 26. helmikuuta 2016. 
30. syyskuuta 2016 Juno julkaisi EP:n "Waldbrand", joka sisältää viisi kappaletta, jotka ovat kaikki saksankielisiä. 
Tammikuussa 2017 hän julkaisi kappaleen "Für Immer" nimikkokappaleena elokuvalle Wendy – Der Film. Muutamaa kuukautta myöhemmin Juno ilmoitti uuden studioalbuminsa "DNA" julkaistavan 8. syyskuuta 2017, ja se on kokonaan saksankielinen. Ensimmäinen single "Still" julkaistiin 5.5.2017 ja toinen, "Gift", 28.7.2017.
Kiertueen jälkeen Juno julkaisi singlen "Borderline" 15. kesäkuuta 2018, joka on Was bleibt -albumilla. Musiikkivideo kuvattiin Hongkongissa. 
6. syyskuuta 2019 Juno julkaisi neljännen studio albuminsa "Was Bleibt". Viides albumi "Besser kann ich es nicht erklären" ilmestyi 14. tammikuuta 2022.
Daniel Vladař

Daniel Vladař (s. 20. elokuuta 1997 Praha, Tšekki) on tšekkiläinen jääkiekkomaalivahti. Vladař edustaa NHL-seura Philadelphia Flyersia. Vladař kuului Tšekin joukkueeseen alle 20-vuotiaiden MM-kilpailussa vuonna 2015.
Boston Bruins varasi Vladařin kolmannella kierroksella 75. varausvuorolla . Heinäkuussa 2021 Bruins kauppasi Vladařin Calgary Flamesiin vaihdossa kolmannen kierroksen varausvuoroon . 
Heinäkuussa 2025 Vladar teki vapaana agenttina Philadelphia Flyersin kanssa kaksivuotisen ja yhteensä 6,7 miljoonan dolarin arvoisen sopimuksen.
Salim Dau

Salim Dau (, , myös "Salim Daw"; s. 1950 Bi’ina, Israel) on israelilainen näyttelijä, kansallisuudeltaan arabi.
Dau on esittänyt pääosaa arabiankielisessä elokuvassa "Gaza mon amour" (2020; ). Hän on näytellyt myös elokuvissa "Avanti Popolo" (1986) ja "Oslo" (2021). Lisäksi hänellä on ollut rooleja esimerkiksi televisiosarjoissa "Fauda" ja "Tyrant".
Netflix-sarja "The Crownin" viidennellä ja kuudennella tuotantokaudella Dau esitti liikemies Mohamed Al-Fayedia.
Dmytrivka

Dmytrivka () on kaupunkityyppinen taajama Ukrainan Tšernihivin alueella Romenjoen rannalla. Dmytrivka on osa Nižynin piiriä. Vuoden 2021 alussa Dmytrivkan taajamassa arvioitiin asuvan 2 150 henkeä.
Ukrainan kansallinen taidemuseo

Ukrainan kansallinen taidemuseo (NAMU, ukr. Національний художній музей України, ) on taidemuseo Kiovassa Ukrainassa. Se sijaitsee Myhailo Hruševskoho -kadulla Petšerskissä. Yksi maan suurimmista ja vanhimmista museoista perustettiin 1. elokuuta 1899 Venäjän keisarikunnan aikana Venäjän hallituksen ja ukrainalaisen Tereštšenkon perheen kustannuksella. Museorakennuksen on suunnitellut puolalainen arkkitehti Władysław Horodecki. Museon kokoelma perustuu Bohdan Hanenkon, Tereštšenkon, Vikenty Hvoykan, Mykola Biljašivskyin ja muiden lahjoituksiin. 1910-luvun alusta lähtien museossa on esitetty noin 40 tuhatta näyttelyä. Sillä on ainutlaatuinen kokoelma ukrainalaisen maalauksen, kuvanveiston teoksia ja ikoneja 1100–1900-luvuilta.
Historia.
Museorakennus.
Museo sijaitsee rakennuksessa, jonka arkkitehti Władysław Horodecki loi vuonna 1899 Kiovan ensimmäistä kaupunginmuseota varten. Siinä toteutui uudistettuna lahjakkaan moskovalaisen arkkitehdin Pjotr Boitsovin suunnitelma, jolle hallitus ei ollut antanut rakennuslupaa. Uusklassisen rakennuksen pääjulkisivun veistoksista vastasi Elia Salia (1864–1920). Rakentamiseen käytettiin 249 tuhatta ruplaa, joista hallitus kustansi 100 tuhatta ja 100 tuhatta lahjoitti Tereštšenkon perhe. Museon organisointi- ja rakentamistyöstä vastasi Kiovan antiikki- ja taideyhdistys, joka perustettiin vuonna 1897 Taiteen edistämisyhdistyksen pohjalta.
Alkuvaiheet.
Museossa avattiin 1. elokuuta 1899 arkeologinen näyttely Vikenty Hvoykan historiallisista löydöistä rakennuksen 1. kerroksen viidessä salissa Kiovassa pidetyn XI koko Venäjän arkeologisen kongressin yhteydessä. Tätä päivää pidetään museon perustamispäivänä.
Viralliset avajaiset ja vihkiminen tapahtuivat 30. joulukuuta 1904. Museosta tuli Kiovan ensimmäinen julkinen museo.
Venäjän sotahistoriallisen seuran Kiovan osaston sotahistoriallinen museo avattiin 28. joulukuuta 1910 kaupunginmuseon uudelleen rakennetussa kellarissa.
Kokoelma.
Ukrainan kansallisessa taidemuseossa on maailman edustavin ukrainalaisen figuratiivisen taiteen kokoelma. Museon kokoelmassa on lähes 40 000 esinettä, joiden joukossa ovat edustettuina ukrainalaisen maalaustaiteen, kuvanveiston ja grafiikan mestariteoksia Kiovan Rusin ajalta nykypäivään.
Losynivka

Losynivka () on kaupunkityyppinen taajama Ukrainan Tšernihivin alueella. Losynivka on osa Nižynin piiriä. Vuoden 2025 alussa Losynivkan taajamassa arvioitiin asuvan 3 327 henkeä.
111 (luku)

111 (satayksitoista) on luonnollinen luku, jota edeltää luku 110 ja seuraa luku 112.
Kupariteollisuuspuisto

Kupariteollisuuspuisto on 100 hehtaarin kokoinen teollisuuspuisto Kokemäenjoen varrella Porissa. Kupariteollisuuspuistossa toimii useita kansainvälisiä yrityksiä sekä niiden yhteistyökumppaneita ja alihankkijoita, jotka tarjoavat alansa huippuosaamista sekä tekevät yhteistyötä kuparin jalostamisen saralla. Henkilöstöä alueella on yhteensä noin 1 400. Alueelle johtaa myös pistoraide Pori-Tampere radalta.
Historia.
Suomen taloudellisen puolustusvalmiuden nostaminen 1930-luvun lopulla toi esille kotimaisen metallitehtaan perustamistarpeen. Päätös tehtaasta tehtiin kesäkuussa 1938, ja sijoituspaikaksi valikoitui Pori. Tehtaan rakennustyöt sattuivat käynnistyvän suursodan kynnykselle. Tehdas valmistui välirauhan aikana eli syksyllä 1940. Tuotannosta kolme neljäsosaa meni sotatarvikkeisiin, sodan jälkeen tehdas osallistui myös sotakorvauksiin. Parhaimmillaan 1960-luvun alkuvuosina yli 2 000 henkeä työllistänyt Porin kuparin- ja nikkelin jalostusyksikkö oli Outokummun suurin toimipaikka.
Outokumpu päätti 2000-luvulla keskittyä ruostumattomaan teräkseen. Vuonna 2004 Outokumpu myi Harjavallan kuparisulattonsa ja Porin tehtaiden kuparielektrolyysinsä ruotsalaiselle Boliden AB:lle sekä vuonna 2005 kupariliiketoiminnastaan pääosan ruotsalaiselle pääomasijoitusyhtiö Nordic Capitalille. Myydyn yhtiön nimi muutettiin toukokuussa 2006 Luvata Oy:ksi.
Outokummun yhden liiketoiminta-alueen muodosti aikaisemmin sen kokonaan omistama tytäryhtiö Outokumpu Technology Oyj. Lokakuussa 2006 Outokumpu myi pääosan tämän yhtiön osakekannasta ulkopuolisille sijoittajille, minkä jälkeen yhtiö listattiin Helsingin pörssiin. Keväällä 2007 Outokumpu Technology Oyj muutti nimensä Outotec Oyj:ksi. Kupariputkia valmistava Outokumpu Copper Tube and Brass -divisioona ei sisältynyt kauppaan. Huhtikuussa 2008 Outokumpu myi jäljellä olevan kupariputkiliiketoimintansa Cupori Group Oy:lle.
Luvata Oy myi valssaamoliiketoimintonsa saksalaiselle Aurubis AG -konsernille vuonna 2011. 
Vuonna 2017 Nordic Capital myi Luvatan erikoisliiketoiminnan japanilaiselle Mitsubishi Materials Corporationille.
Kim Min-hee

Kim Min-hee (; 1. maaliskuuta 1982) on eteläkorealainen näyttelijä ja malli.
Kim Min-hee aloitti uransa mallina keskikouluikäisenä ja esiintyi teinilehtien kansissa. Hänen ensimmäinen näyttelyroolinsa oli vuonna 1999 televisiosarjassa "School 2". Uransa alussa häntä pidettiin kriitikoiden keskuudessa ”viehättävänä, mutta ilmeettömänä näyttelijänä”, joka oli tunnettu lähinnä suhteestaan näyttelijä ja liikemies Lee Jung-jaen kanssa.
2000-luvulla Kim Min-hee näytteli muun muassa televisiosarjassa "Goodbye Solo" sekä elokuvissa "Hellcats" ja "Actresses", jotka edesauttoivat hänen uransa nousua.
2010- ja 2020-luvuilla Kim Min-hee esiintyi muun muassa trillereissä "Moby Dick", "Helpless" ja "The Handmaiden" sekä Hong Sang-soon elokuvissa "Right Now, Wrong Then", "On the Beach at Night Alone", "La Caméra de Claire", "The Day After", "Grass", "Hotel by the River", "Nainen joka juoksi karkuun", "Esittely" ja "The Novelist's Film".
Maaliskuussa 2016 Kim Min-heellä ja Hong Sang-soolla huhuttiin olevan suhde, jonka he molemmat vahvistivat maaliskuussa 2017.
Johann Qvirsfeld

Johann Qvirsfeld (Quirsfeld) (22. kesäkuuta 1642 Dresden, Saksa – 18. heinäkuuta 1686 Pirna, Saksa) oli saksalainen luterilainen kanttori, säveltäjä ja arkkidiakoni. Hän kirjoitti myös virsiä, musiikkia käsitteleviä kirjoja ja hartauskirjoja.
Qvirsfeld opiskeli Wittenbergin yliopistossa filosofiaa. Hän toimi Saksissa, Pirnan kaupungin pääkirkon St. Marien-kirkon kanttorina vuodesta 1760 sekä opettajana kaupungin koulussa. Hänet nimitettiin diakoniksi ja myöhemmin arkkidiakoniksi.
Johann Qvirsfeld kirjoitti useita hartauskirjoja ja aikanaan merkittävän musiikkioppikirjan "Breviarium musicum" (Pirna 1675). Kirjasta otettiin vielä painos hänen kuolemansa jälkeen. Hän julkaisi myös koraalikirjan "Geistlicher Harfenklang auf zehn Saiten 1679," jossa oli yli 1000 virttä"."
Qvirsfeld julkaisi 1682 huomiota saaneen hartauskirjan "Himmlische Gartengesechellschaft", joka ilmestyi myös suomeksi 1779 ”Mag. Joh. Qvirsfeldin Taiwallinen yrttitarhan-seura, josa on 41 kansapuhetta Christuxen ja yhden uskowaisen sielun wälilljä". Siitä on aikanaan otettu parikymmentä painosta, viimeinen 1903. Kirjassa, joka oli Kristuksen ja sielun välinen keskustelu oli myös Qvirsfeldin tunnetuin virsi "Schauet, schauet doch ihr Synder wies mit eurem Christus steht".
Virsi tuli Ruotsissa vuoden 1695 virsikirjaan. Virren on suomeksi kääntänyt ensimmäisenä Abraham Frosterus 1765. Siitä ilmestyi useita suomennoksia ja valittiin vuoden 1886 virsikirjaan Julius Krohnin muodostamana alkusanoin: "Tulkaat kaikki, katsokaatte". Se on Suomen evankelis-luterilaisen kirkon virsikirjassa virsi 67, "Cantemus"-laulukirjassa laulu 88 ja "Hengellisessä laulukirjassa" laulu 102. 
Ruotsin kirkon virsikirjassa on virrestä hieman erilainen versio, virsi 142, jossa virren 5. säkeistö on Anna-Maija Raittilan 1998 ruotsinkielisen virren mukaan kääntämä säkeistö.
Makošyne

Makošyne () on kaupunkityyppinen taajama Ukrainan Tšernihivin alueella. Makošyne on osa Korjukivkan piiriä. Vuoden 2021 alussa Makošynen taajamassa arvioitiin asuvan 2 106 henkeä.
Neittaanmäki

Neittaanmäki on sukunimi, joka on muun muassa seuraavilla suomalaisilla henkilöillä:
Sosnytsja

Sosnytsja () on kaupunkityyppinen taajama Ukrainan Tšernihivin alueella Ubidjoen varrella. Sosnytsja on osa Korjukivkan piiriä. Vuoden 2021 alussa Sosnytsjan taajamassa arvioitiin asuvan 6 708 henkeä.
Historia.
Sosnytsja mainittiin kronikoissa ensimmäisen kerran vuonna 1234. Vuodesta 1340 oli osa Liettuan suuriruhtinaskuntaa. Vuonna 1618 kaupungista tuli osa Puolaa. 1648 ukrainalaiset kasakat valtasivat kaupungin ja siitä tuli Nižynin ja Tšernihivin rykmenttien sijoituspaikka. Kasakkahetmanaatti hajottua kaupungista tuli Venäjän keisarikunnan osa. Elokuvaohjaaja ja kirjailija Oleksandr Dovženko on syntynyt Sosnytsjassa.
H’milnykin piiri

H’milnykin piiri () on hallinnollinen piiri Ukrainan keskiosissa Vinnytsjan alueella. Piiri on perustettu alkujaan vuonna 1923. Piiriä laajennettiin merkittävästi heinäkuussa 2020. H’milnykin piiri rajautuu etelässä Vinnytsjan piiriin. Lisäksi lännessä naapurina on Hmelnytskyin alueen Hmelnytskyin piiri ja pohjoisessa Žytomyrin alueen Berdytšivin piiri. Piirin hallinnollinen keskus on H’milnyk (27 158 as., 2021).
H’milnykin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Vinnytsjan alueen piirien lukumäärän kuuteen. Aiempaa laajemman H’milnykin piirin pinta-alaksi tuli 3 702,0 neliökilometriä.
Ukrainan tilastokeskus arvioi H’milnykin piirin väkiluvuksi 183 913 (1.1.2021). Piiri on väestöltään maaseutuvoittoinen. Kaupunkilaisiksi luokiteltiin 40,6 prosenttia piirin asukkaista (74 707 as.), eli piirin kolmen kaupungin (Kalynivka, Kozjatyn ja H’milnyk) sekä kolmen kaupunkityyppisen taajaman väestö.
Aurubis Finland

Aurubis Finland Oy on suomalainen yritys. Sen tuotantolaitokset sijaitsevat Porissa Kupariteollisuuspuistossa. Sen toiminta on ollut aiemmin osa Outokumpu Oy:tä. Aurubis Finland syntyi vuonna 2011 liiketoimintakaupalla, jolla Luvatan kuparisulaton kuilu-uuni ja kuparivalssaamo siirtyivät Luvatalta saksalaiselle Aurubis AG -konsernille. Aurubis Finland on konsernin omistama tytäryhtiö.
Valssattujen tuotteiden ohella Aurubis Finland toimittaa raaka-aineita Cuporille ja ostaa Luvatalta valssattujen tuotteiden valuaihioita ja myy takaisin valssattuja tuotteita. Päätuotteita ovat valssatut kuparituotteet teollisille asiakkaille ja arkkitehtuurituotteet muun muassa rakennusten julkisivuihin. Yhtiö on erikoistunut puhtaisiin kuparilajeihin.
Liikevaihto on 300 miljoonaa euroa, ja siitä vientiin menee noin 60 prosenttia. Tuotetusta lisäarvosta viennin osuus on kuitenkin 85 prosenttia. Päämarkkina-alue on Eurooppa. Yritys myy myös merkittäviä määriä tuotteitaan Amerikkaan ja Aasiaan. Henkilöstön määrä on 240. Pääkilpailijat ovat saksalaiset MKM- ja KME- konsernit sekä Revere USA:ssa. Pääsy markkinoille on turvattu Aurubis AG -konserniin kuuluvien neljän tehtaan yhteisellä myyntiorganisaatiolla.
H’olmy

H’olmy () on kaupunkityyppinen taajama Ukrainan Tšernihivin alueella. H’olmy on osa Korjukivkan piiriä. Vuoden 2021 alussa H’olmyn taajamassa arvioitiin asuvan 2 505 henkeä.
Ponornytsja

Ponornytsja () on kaupunkityyppinen taajama Ukrainan Tšernihivin alueella. Ponornytsja on osa Novhorod-Siverskyin piiriä. Vuoden 2021 alussa Ponornytsjan taajamassa arvioitiin asuvan 1 961 henkeä.
Korop

Korop () on kaupunkityyppinen taajama Ukrainan Tšernihivin alueella. Korop on osa Novhorod-Siverskyin piiriä. Vuoden 2021 alussa Koropin taajamassa arvioitiin asuvan 5 071 henkeä.
Historia.
Korop mainitaan kronikoissa ensimmäisen kerran vuonna 1153. Kasakkahetmanaatin aikana kaupunki oli Nižynin rykmentin aluetta ja hetmanaatin tykistön sijoituspaikka. Hetmanaatin hajottua kaupungista tuli Venäjän keisarikunnan osa.
Semen Jakovenko

 
Semen Anatolijovytš Jakovenko (, s. 2. maaliskuuta 1984 Mykolajiv) on ukrainalainen karateka. Hän voitti Euroopan-mestaruuden 2003.
Kilpaura.
Jakovenko saavutti ensimmäisen mitalinsa EM-kilpailuissa 2002 tultuaan toiseksi. Hän hävisi loppuottelun Euroopan mestari Lucian Gogonelille.
Jakovenko saavutti alkuvuodesta Ukrainan mestaruuden voitettuaan loppuottelussa Jevgeni Jakovenkon. Sittemmin hän saavutti ensimmäisen Euroopan mestaruuden toukokuussa 2003 kotikisoissaan Ukrainassa. Jakovenko voitti kevytsarjan loppuottelussa maanmiehensä Juri Lavrinenkon.
IKO Matsushima.
Jakovenko vaihtoi sittemmin liittoa IKO:sta IKO Matsushimaan. Hän voitti maaliskuussa 2010 haasteturnauksen Yhdysvalloissa.
Kalush (yhtye)

Kalush on ukrainalainen yhtye, joka perustettiin vuonna 2019. Ryhmään kuuluvat perustaja ja räppäri Oleh Psjuk, instrumentalisti Ihor Didentšuk ja DJ MC Kylymmen. Yhtyeen sivuprojekti, Kalush Orchestra edusti Ukrainaa ja voitti vuoden 2022 Eurovision laulukilpailussa kappaleella ”Stefania”.
Historiaa.
Kalush on ukrainankielistä hiphop-musiikkia soittava yhtye. Sen sivuprojektiksi perustettiin vuonna 2021 Kalush Orchestra, jonka musiikissa yhdistyvät ukrainalainen kansanmusiikki, hiphop ja rap.
Kalushin ja Kalush Orchestran perustajajäseniin kuuluva Ihor Didentšuk on edustanut Ukrainaa Euroviisuissa kahtena vuonna peräkkäin: vuoden 2022 lisäksi hän esiintyi vuonna 2021 Go_A-yhtyeessä, joka sijoittui viisujen viidennelle sijalle.
Yhtye on nimetty Oleh Psjukin kotikaupungin Kalušin mukaan.
Kalush Orchestra on esiintynyt Suomessa kesällä 2023 ja toukokuussa 2024.
Sabrina Carpenterin diskografia

Tämä on yhdysvaltalaisen laulaja-lauluntekijä Sabrina Carpenterin diskografia.
Vjatšeslav Olijnyk

Vjatšeslav Mykolajovytš Olijnyk (, s. 27. huhtikuuta 1966 Ždanov, Ukrainan SNT, Neuvostoliitto) on ukrainalainen kilpauransa päättänyt kreikkalais-roomalaisen tyylin painija, olympiavoittaja ja Euroopan mestari.
Pääasiassa 90 kilogramman painoluokassa kilpaillut Olijnyk voitti Ukrainan edustajana olympiakultaa Atlantassa 1996, MM-hopeaa Tampereella 1994, Euroopan mestaruuden Ateenassa 1994 ja kaksi himmeämpää EM-mitalia. Lisäksi hän ylsi Neuvostoliiton trikoissa MM-pronssille Ostiassa 1990. Sydneyn kesäolympialaisissa 2000 Olijnyk sijoittui 85 kilogramman painoluokassa 14:nneksi ja vuoden 1997 MM-kilpailuissa 97 kilogramman painoluokassa kuudenneksi.
Itšnja

Itšnja () on kaupunki Ukrainan Tšernihivin alueella Itšenkajoen varrella. Itšnja on osa Prylukyn piiriä. Vuoden 2021 alussa Itšnjanissa arvioitiin asuvan 10 585 henkeä. Ensimmäiset maininnat Itšnjasta ovat 1200-luvulta. Kasakkahetmanaatin (1649–1764) aikana kaupunki kuului Prylukyn rykmentin alueeseen. 1800-luvulla kaupungissa oli tekstiiliteollisuutta, nykyisin tärkein elinkeino on maatalous.
Vladimir Makei

Vladimir Vladimirovitš Makei (, ; 1958 Hrodnan alue – 26. marraskuuta 2022) oli valkovenäläinen diplomaatti ja poliitikko.
Makei valmistui Minskin vieraiden kielten pedagogisesta valtioninstituutista vuonna 1980 ja siirtyi palvelukseen Neuvostoliiton, sitten Valko-Venäjän armeijassa. Hän on sotilasarvoltaan eversti. Makei valmistui Itävallan ulkoministeriön diplomaattisesta akatemiasta vuonna 1993. Hän aloitti toimintansa Valko-Venäjän ulkoministerinä 20. elokuuta 2012. Tätä ennen hän oli toiminut muun muassa Valko-Venäjän edustajana Euroopan neuvostossa 1996–1999, Valko-Venäjän presidentin avustajana 2000–2008 ja presidentin hallintopäällikkönä 2008–2012.
Makei oli naimisissa ja hänellä on kolme lasta.
Baštanka

Baštanka () on kaupunki ja Baštankan piirin (136 739 as., 2021) hallinnollinen keskus Ukrainan eteläisen Mykolajivin alueen itäosassa. Kaupungissa on vuoden 2021 alun arvion mukaan 12 327 asukasta. Kaupungista on 66 kilometriä lounaassa sijaitsevaan aluekeskus Mykolajiviin, ja noin 108 kilometriä koillisessa sijaitsevaan Kryvyi Rihiin. Baštankasta on lähimmälle rautatieasemalle (Javkino) 11 kilometriä.
&lt;br clear=left&gt;
Hobart-luokka

Hobart-luokka on Australian laivaston kolmen ohjushävittäjän muodostama alusluokka. Niiden suunnittelu perustui Navantian F100 -fregattiin ja niihin on asennettu AEGIS-järjestelmä.
Alukset.
Kolme alusta tilattiin lokakuussa 2007. Alkuperäinen tilaus sisälsi myös option neljännestä aluksesta, mutta sitä ei lunastettu. Air Warfare Destroyer (AWD) Alliance vastasi alusten valmistuksesta. Ne perustuivat espanjalaisen Navantian F-100 fregattiin, jonka projektinimenä Australiassa oli SEA 4000. Kukin hävittäjä koostui 31 lohkosta, jotka valmistettiin kolmella eri telakalla. Kokoamisesta vastasi ASC Adelaidessa. 
Lohkojen valmistajiksi valittiin toukokuussa 2009 ASC, NQEA Australia ja Forgacs Groups, mutta kaksi kuukautta myöhemmin BAE Systems Australia korvasi NQEA:n. Lokakuussa 2010 alkoivat ongelmat, kun BAE Systemsin Melbournessa valmistama keskilohko oli väärin mitoitettu. Tämän laskettiin aiheuttavan puolen vuoden viiveen, mikä kuitenkin osoittautui optimistiseksi. Ministerit tekivät toukokuussa 2011 päätöksen BAE Systemsille määrättyjen lohkojen valmistuksen siirrosta muille Australian telakoille ja Navantialle Ferroliin.
Tranquilizer Gun

Tranquilizer Gun on Segan vuonna 1980 julkaisema videopeli. Pelissä on tarkoitus ampua eläimiä ja sen jälkeen kantaa kyseiset eläimet autoon. Eri eläimistä saa erilaisen pistemäärän esimerkiksi käärmeestä saa 200 ja elefantista 500 pistettä. Kolikkopeli käyttää Zilog Z80-suoritinta ja siinä on neljään suuntaan liikkuva joystick.
Varva

Varva () on kaupunkityyppinen taajama Ukrainan Tšernihivin alueella. Varva on osa Prylukyn piiriä. Vuoden 2021 alussa Varvan taajamassa arvioitiin asuvan 7 689 henkeä.
Solwezi

Solwezi on kaupunki Sambiassa ja se on Luoteisen maakunnan pääkaupunki. Solwezissa on noin 65000 asukasta. Suurin osa asukkaista kuuluu kaonde-heimoon, mutta alueella asuu myös paljon lundaa sekä luvalea puhuvia ihmisiä.
Alueen merkittävin teollisuus ovat kaivokset; noin 10 km Solwezista pohjoiseen sijaitsee Kansanshin kaivos ja noin 65 km länteen sijaitsee Lumwanan kaivos. Kansanshin kaivoksen avaaminen sai Solwezin kaupungin voimakkaaseen kasvuun ja kaupunkiin on rakennettu paljon uusia asuntoja sekä toimistorakennuksia.
Solwezin kaupunki ei ole erityisen koristeellinen tai varsinainen turistikaupunki, mutta se on alueen suurin asutuskeskus. Monet matkailijat pitävät Solwezia kuitenkin pysähdyspaikkana matkansa varrella, esimerkiksi matkalla Kafuen kansallispuiston pohjoisiin osiin. Kaupungista löytyvät muun muassa Sambian yleisimpien pankkien toimipisteet sekä suuri ostoskeskus. Majoituspaikkoina Solwezista löytyy hotelli, erilaisia majataloja sekä muita pienimuotoisempia majoituspaikkoja.
Vähän matkan päässä Solwezista sijaitsee Kifubwa-joen varrella oleva Kifubwan kallioseinämä, josta on löydetty kivikauden ihmisten kirjoitusta tai kaiverruksia.
Dihtjari

Dihtjari () on kaupunkityyppinen taajama Ukrainan Tšernihivin alueella. Dihtjari on osa Prylukyn piiriä. Vuoden 2021 alussa Dihtjarin taajamassa arvioitiin asuvan 1 181 henkeä.
Kuninkuusravit 1982

Kuninkuusravit 1982 järjestettiin Kuopiossa Sorsasalon raviradalla 31. heinäkuuta – 1. elokuuta 1982. Ne olivat järjestyksessään 51. Kuninkuusravit ja kolmannet Kuopiossa pidetyt. Aikaisemmin oli kilpailtu Kuopion vanhalla raviradalla vuosina 1959 ja 1967.
Ravinkuninkuuden voitti Pentti Savolaisen ohjastama ja valmentama Vekseli, joka saavutti uransa neljännen perättäisen kuningastittelin. Ravikuningattareksi kruunattiin Seppo Ristimäen ohjastama Puhetyttö.
Kuninkuuskilpailu.
Kuninkuuskilpa ratkesi käytännössä jo avausmatkalla Vekselin voittaessa helposti keulapaikalta 2,8 sekunnin erolla toiseksi kirineeseen Vireeniin. Sekavassa lähtökiihdytyksessä suurin osa muista osallistujista laukkasi viimeistään ensimmäiseen kaarteeseen mentäessä. Vekselin ohella ainoastaan Vireeni ja Postin-Kuva selvisivät laukatta. Vekselin mahdolliseksi haastajaksi arvioitu Vokker menetti mahdollisuutensa tultuaan hylätyksi pitkästä laukasta. Kuninkuuskilpailun avausmatka oli Vekselin pitkän uran 200. startti ja 100. voitto.
Mailin kilpailussa Vekseli laukkasi lähtökiihdytyksessä, mutta sai kärkihevoset nopeasti kiinni ja jyräsi viimeisellä kierroksellä kärkeen kolmatta rataa pitkin. Toiseksi sijoittui keulapaikalla juossut Vokker, kun taas avausmatkan kakkonen Vireeni oli maalissa vasta kahdeksas. Voittoaika 22,3a oli Sorsasalon uusi rataennätys. Vekselin johto kokonaiskilpailussa kasvoi jo 7,3 sekuntiin Vireenin onnistuessa säilyttämään kakkostilansa.
Päätösmatkana juostulla 3 000 metrillä kärkeen kiihdytti aluksi Viltter, jonka Vekseli tavoitti pian siirtyen samalla johtopaikalle. Vekseli hallitsi tapahtumia maaliin saakka ja voitti selvästi ennen Viltteriä ja Volttia. Kokonaiskilpailussa Vekselin ero kasvoi peräti 15,1 sekuntiin. Kyseessä oli suurin ero sitten Akapeetuksen, joka voitti 18 sekunnilla vuonna 1951. Vekselin kokonaisaika oli myös kuninkuuskilpailun uusi ennätys. Kokonaiskilpailun toinen oli kolme tasaista esitystä tehnyt yllättäjä Hilun-Mestari, joka pääsi mukaan varahevosena Ruutu-Pojan poisjäännin myötä. 
Kuningatarkilpailu.
Lauantaina juostun avausmatkan voitti hallitseva ravikuningatar Hipo, joka kiri tasaisessa maalintulossa ykköseksi ennen Puhetyttöä ja Aiheen-Iloa. Mailin kilpailussa Hipo sortui lähtölaukkaan, mutta onnistui lopulta nousemaan viidenneksi. Lähdön voitti toisesta ulkoa kirinyt Aiheen-Ilo ja toiseksi sijoittui johtavan rinnalla matkannut Hulpu.
Ennen viimeistä osalähtöä kokonaiskilpailun kärjessä oli Aiheen-Ilo perässään Puhetyttö 0,1 ja Hipo 0,9 sekunnin erolla. Päätösmatka ratkesi ohjastaja Seppo Ristimäen taktikointiin hänen ohjastamansa Puhetytön ravatessa johtaneen Hipon takana. Loppusuoralla Ristimäki keskittyi säilyttämään vajaan sekunnin johtoasemansa Hipoon Aiheen-Ilon yrittäessä kiriä takaa. Puhetyttö saavutti ravikuningattaren tittelin 0,4 sekunnin erolla Hipoon ja 0,6 sekunnin erolla Aiheen-Iloon, vaikkei voittanut yhtään osalähtöä.
Kadonnutta kahvilaa etsimässä

Kadonnutta kahvilaa etsimässä on antologia, jonka ovat toimittaneet Eero Balk ja Tapani Kärkkäinen. Antologia on ilmestynyt 2000 Otavan kustantamana. Antologia sisältää kahviaiheisia suomennoskatkelmia.
Sisällys.
Lähde:
Capella (täsmennyssivu)

Capella voi tarkoittaa seuraavia:
Kyber

Kyber- tai cyber-alkuisilla sanoilla on monia ristiriitaisia merkityksiä. Arkisessa kielenkäytössä sana kyber voidaan liittää yhtä hyvin sotaan kuin seksiin. 
Norbert Wiener muodosti sanan "cybernetics" eli kybernetiikka kreikan kielen sanasta χυβερνήτης (chyvernitis) “ruorimies” vuonna 1948 . Nykykreikan κυβερνήτης (kyvernítis) tarkoittaa kuvernööriä. 
Kyborgi-sana (kyberneettinen + organismi) luotiin vuonna 1960 . Kybermiehet ovat vuodelta 1966. 1990-luvulla kyber-sanaa käytettiin monien tietotekniikaan liittyvien uusien sanojen osana, mutta sittemmin se jäi pois muodista. Armeijan sanastossa se on edelleen yleinen. 
Sana esiintyy mm. seuraavissa termeissä:
2,4-lutidiini

2,4-lutidiini (C7H9N) eli 2,4-dimetyylipyridiini on pyridiinijohdannaisiin kuuluva aromaattinen orgaaninen yhdiste. Yhdistettä voidaan käyttää orgaanisen kemian synteeseissä. 
Ominaisuudet, valmistus ja käyttö.
Huoneenlämpötilassa 2,4-lutidiini on väritöntä tai kellertävää nestettä. Yhdiste liukenee veteen ja liukenee myös etanoliin ja dietyylieetteriin. Aine on heikko emäs ja sen pKa-arvo on 6,63. 2,4-lutidiinin 2- ja 4-asemissa olevien metyyliryhmien metyyliryhmän protonit ovat poikkeuksellisen happamia ja äärimmäisen voimakas emäs kykenee ottamaan protonin vastaan. Emäksen valinnalla voidaan vaikuttaa luovuttaako protonin 2- vai 4-asemassa oleva metyyliryhmä vai molemmat.
2,4-lutidiinia esiintyy kivihiilitervassa, josta sitä eristetään tislaamalla.
2,4-lutidiinista valmistetaan muun muassa lutidiinihappoa, lääkeaineita, väriaineita ja hyönteismyrkkyjä.
Bartholomäus Ringwaldt

Bartholomaeus Ringwaldt (28. marraskuuta 1532 Frankfurt an der Oder, Saksa – 1599, Langenfeld, Brandenburg, Saksa) oli saksalainen luterilainen pappi, runoilija ja virsirunoilija.
Ringwaldt vihittiin papiksi 1577 ja toimi pappina Langenfeldtissä.
Hän on kirjoittanut laajan opetusrunon ”Die lauter Wahrheit” (Puhdas totuus) ja sitäkin merkittävämmän runoelman ”Christliche Warnung des treuen Eckart” 1590 (Uskollisen Eckartin kristillinen varoitus). Se kertoo Danten "Jumalaisen näytelmän" tavoin mitä hurskas mies näki vaelluksellaan läpi helvetin ja taivaan. Kirja oli aikanaan suosittu, ennen vuotta 1700 siitä oli otettu 34 painosta.
Ringwaldt oli aikakautensa merkittäviä virsirunoilijoita, hän on kirjoittanut ainakin 165 virttä. 59 hänen virttään julkaistiin Hallessa 1858. Johann Sebastian Bach on käyttänyt hänen kirjoittamiaan virsiä kantaateissaan, muun muassa BWV 113, BWV 131, BWV 166, BWV 168, BWV 307 ja BWV 334.
Suomen evankelis-luterilaisen kirkon virsikirjassa on kaksi Ringwaldtin virttä. Keskiaikaisen Dies irae, dies illa -sekvenssin pohjalta saksalainen Joachim Magdeburg on kirjoittanut virren vuonna 1565, jonka Ringwaldt muotoili uudelleen 1586 virreksi "Es ist gewißlich an der Zeit". Se on suomennettu vuoden 1701 virsikirjaan ja on vuoden 1986 virsikirjassa virsi 155 ”Jo Herran päivä läsnä on”. Virren tekstin on uudistanut komitea 1937 ja sen sävelmänä on Heikki Klemetin koraali vuodelta 1905.
Virsi 278 ”Oi armon lähde ainoa” (Herr Jesu Christ, du höchstes Gut, 1588). Se on suomennettu virsikirjaan 1685. Teksti on uudistettu 1937 ja 1984 (Niilo Rauhala). Virren sävelmä on saksalainen koraali vuodelta 1562.
Ruotsin kirkon virsikirjassa sekvenssi ”Dies irae” on virsi 634. Siinä sekvenssi ja Joachim Magdeburgin ja Ringwaldtin virsi ”On Herran päivä koittava” vuorottelee siten, että kaksi kuoroa laulaa vuorotellen sekvenssiä "Koittaa päivä vihan ajan" ja seurakunta yhtyy kuoron säkeistöjen lomassa virren säkeistöihin. Sekä sekvenssin ja virren on uudelleen kääntänyt Pekka Kivekäs 1998. Virren sävelmä on saksalainen koraali vuodelta 1533.
Lotte (muusikko)

Lotte (* 14. heinäkuuta 1995 Ravensburg) ; "Charlotte Rezbach" käyttää taiteilijanimeä "LOTTE. Hän" on saksalainen laulaja-lauluntekijä Ravensburgista. 
Elämäkerta.
Lapsena Rezbach otti klassisen laulun oppitunteja ja oppi soittamaan kitaraa, pianoa ja viulua. Hän meni "koulutuskeskukseen St. Konrad Ravensburg ja Weingarten" molempien kaupunkien rajalla. Ala-asteella hän osallistui siellä yhteistyöluokkaan. Yläasteen hän kävi Spohn-Gymnasiumissa Virallisen elämäkerran mukaan hän kirjoitti ensimmäisen laulunsa 13-vuotiaana. Valmistuttuaan lukiosta hän opiskeli ensin filosofiaa Innsbruckissa . 
Kesällä 2016 hän soitti festivaaleilla avauksena toisille muusikoille, kuten Max Giesinger, Benne ja Johannes Oerding - alun perin ilman bändin säestystä. Samana vuonna hän julkaisi useita omia kappaleitaan YouTube-kanavallaan.
Debyytti single "Auf beiden Beinen" julkaistiin 31. Maaliskuu 2017. MDR Jump kuvailee ensimmäistä singleä kappaleeksi vapauden ja itsenäisyyden kaipauksesta ja "elämisestä täysillä". Huhtikuussa 2017 levy-yhtiö Columbia Records Saksa teki sopimuksen Lotten kanssa. Kuukautta myöhemmin julkaistiin seuraava single, "Fluchtreflex" , sekä lyriikkavideo YouTubessa. 14. heinäkuuta 2017 kappale "Pauken" julkaistiin kolmantena singlenä. MDR Jump kuvailee kappaletta toisaalta rakkaudesta ja vapauden tarpeesta ja toisaalta turvallisuudesta. Heidän debyyttialbuminsa "Querfeldein" julkaistiin 15. syyskuuta 2017 ja se sijoittui 30. sijalle Saksan albumilistalla . Kiertueet seurasivat syksyllä 2017 ja keväällä 2018. Helmikuussa 2018 julkaistiin uusi single nimeltä "Farben".
Heidän toinen albuminsa "Glück" julkaistiin 11. lokakuuta 2019. Aiemmin kappale "Schau mich nicht so an" julkaistiin 10. huhtikuuta. Se julkaistiin ensimmäisenä singlenä saman vuoden toukokuussa. Toisena singlenä oli kappale "Auf das, was da noch kommt" yhdessä Max Giesingerin kanssa 23. elokuuta 2019. 4. lokakuuta 2019 julkaistiin kolmas single "Zu Jung".
Vuonna 2020 hän julkaisi singlensä "Mehr davon", joka toimii myös Celebrity Big Brotherin kahdeksannen kauden teemakappaleena. Hän työskenteli tuomarina ohjelmassa Casting Show Dein Song 12. kaudella. 
21. päivänä toukokuu 2021 Lotte julkaisi kappaleen "Bleib nochn Tag (Ladadi)" . Musiikkivideo julkaistiin 6. kesäkuuta 2021.
Hän julkaisi Sebastian Fitzekin kanssa yhdessä kappaleen "Mauern" 24. syyskuuta 2021. Single "So wie ich" ilmestyi 28. tammikuuta 2022 ja uusin albumi "Woran hältst Du dich fest, wenn alles zerbricht?" 27. toukokuuta 2022. 
Vastaanotto.
ARD-aamulehti kuvailee laulaja-lauluntekijää laulajaksi, jonka musiikilliset esitykset kuulostivat, kuin suoraan hänen päiväkirjastaan otetuilta. Hänen sanoituksensa kertovat "kaipuusta, turvallisuudesta, rakkaudesta ja sydänsuruista".
Družba (Prylukyn piiri)

Družba () on kaupunkityyppinen taajama Ukrainan Tšernihivin alueella. Družba on osa Prylukyn piiriä. Vuoden 2021 alussa Družban taajamassa arvioitiin asuvan 952 henkeä.
Izmajilin piiri

Izmajilin piiri () on aluehallinnollinen piiri Ukrainan Odessan alueella. Piiri on perustettu vuonna 1954 (ollut myös 1940-41) ja sitä laajennettiin merkittävästi heinäkuussa 2020. Piiri rajoittuu pohjoisessa Bolhradin ja Bilhorod-Dnistrovskyin piireihin, idässä Mustaanmereen, etelässä Tonavan vastarannalla sijaitsevaan Romaniaan ja luoteessa Moldovaan. Piirin hallinnollinen keskus on Izmajiln kaupunki (70 731 as., 2021). 
Izmajilin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Odessan alueen piirien lukumäärän seitsemään. Tällöin Izmajilin piirin pinta-alaksi tuli 3 237,4 neliökilometriä.
Ukrainan tilastokeskus arvioi Izmajilin piirin väkiluvuksi 207 333 (1.1.2021). Asukkaista kaupunkilaisia oli 58,0 prosenttia (120 244 as.), ja he asuivat jossain piirin neljästä kaupungista (Vylkove, Izmajil, Kilija ja Reni) tai yhdessä kaupunkityyppisessä taajamassa. Ennen heinäkuun 2020 alueuudistusta, Izmajilin piiri kattoi huomattavasti suppeamman pinta-alan ja piirissä asui vähemmän väkeä. Vuoden 2001 väestönlaskennan mukaan silloisen Izmajilin piirin väestö (54 692 as.) oli kansallisuudeltaan monikulttuurista: 28,9 % oli ukrainalaisia, 27,0 % bulgarialaisia, 26,7 % moldovalaisia ja 16,1 % venäläisiä.
Ladan

Ladan () on kaupunkityyppinen taajama Ukrainan Tšernihivin alueella. Ladan on osa Prylukyn piiriä. Vuoden 2021 alussa Ladanin taajamassa arvioitiin asuvan 5 804 henkeä.
Lynovytsja

Lynovytsja () on kaupunkityyppinen taajama Ukrainan Tšernihivin alueella. Lynovytsja on osa Prylukyn piiriä. Vuoden 2021 alussa Lynovytsjan taajamassa arvioitiin asuvan 2 640 henkeä.
Eemeli Hakoköngäs

Eemeli Hakoköngäs on suomalainen sosiaalipsykologi ja historioitsija. Hakoköngäs väitteli tohtoriksi valtiotieteellisessä tiedekunnassa Helsingin yliopistossa. Hän työskentelee sosiaalipsykologian yliopistonlehtorina Helsingin yliopistossa ja on työskennellyt aikaisemmin sosiaalipsykologian yliopistonlehtorina Itä-Suomen yliopistossa Kuopiossa. Hakoköngäs on sosiaalipsykologian dosentti Helsingin yliopistossa. Hänen tutkimusaiheensa käsittelevät historian politiikkaa, poliittista psykologiaa sekä visuaalista sosiaalipsykologiaa. Hän on soveltanut tutkimuksissaan erityisesti Serge Moscoviciin kehittämää sosiaalisten representaatioiden teoriaa sekä Michael Billigin retorista sosiaalipsykologiaa. Hänelle on myönnetty Tervola-mitali 2017.
Tieteellisten tutkimusten ohella Hakoköngäs on kirjoittanut tai toimittanut paikallis- ja järjestöhistorioita.
Bolhradin piiri

Bolhradin piiri () on aluehallinnollinen, maaseutuvaltainen piiri Ukrainan Odessan alueella. Piiri rajoittuu idässä Bilhorod-Dnistrovskyin piiriin, etelässä Izmajilin piiriin sekä lännessä ja pohjoisessa Moldovaan. Piirin hallinnollinen keskus on Bolhradin kaupunki (14 962 as., 2021). 
Bolhradin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Odessan alueen piirien lukumäärän seitsemään. Tällöin Bolhradin piirin pinta-alaksi tuli 4 489,8 neliökilometriä. 
Ukrainan tilastokeskus arvioi Bolhradin piirin väkiluvuksi 146 424 (1.1.2021). Väestön enemmistö asuu maaseudulla. Kaupunkilaisia oli 28,6 prosenttia (41 821 as.), ja he asuivat joko jommassa kummassa piirin kahdesta kaupungista (Artsyz ja Bolhrad) tai jossain neljästä kaupunkityyppisestä taajamasta. Ennen heinäkuun 2020 alueuudistusta, Bolhradin piiri kattoi huomattavasti suppeamman pinta-alan ja piirissä asui vähemmän väkeä.
Matti J. Pulkka

Matti Jalmari Pulkka (8. marraskuuta 1903 Iisalmen maalaiskunta – 23. joulukuuta 1993) oli suomalainen 
rakennusmestari, yrittäjä ja yritysjohtaja, joka sai talousneuvoksen ja teollisuusneuvoksen arvonimet.
Pulkan vanhemmat olivat maanviljelijä Matti Pulkka ja Anna-Kaisa Lappalainen ja puoliso vuodesta 1948 opettaja Siiri Helena Pitkänen. Pulkka kävi kansakoulun ja Pohjois-Savon kansanopiston ja työskenteli sitten kotitilallaan. Käytyään Viipurissa Suomen Sahateollisuuskoulun uitto- ja metsälinjan hän valmistui metsäteknikoksi vuonna 1935 ja toimi sen jälkeen työnjohtajana useilla tie- ja siltarakennustyömailla. Suoritettuaan vielä Tampereen teollisuuskoulun vuonna 1938 hän jatkoi työskentelyään tietyömailla, mutta kouluttautui vielä kerran Kuopion teollisuuskoulussa, valmistuen rakennusmestariksi vuonna 1939. Hänestä tuli ensin Kajaanin kaupungin rakennusmestari ja sitten Valkeakosken kauppalan rakennusmestari ja rakennustarkastaja, vuoteen 1941 saakka. 
Talvisotaan linnoitustöissä osallistunut Pulkka toimi jatkosodan aikana valtiovarainministeriön sotavahinkoarvioimisosaston palveluksessa. Sotien jälkeen 1944–1947 hän oli Kuopion maanviljelysseuran asutustoimikunnan tehtävissä, toimien muun muassa kenttämestarina ja rakennusneuvojana. Pulkka perusti vuonna 1947 oman rakennustoimiston, joka suunnitteli ja urakoi useita asuin-, liike-, tuotanto-, koulu- ja muita julkisia rakennuksia sekä myöhemmin pientaloja. Vuonna 1964 hän perusti toimiston yhteyteen kiinteistö- ja välitysliikkeen. Rakennus- ja kiinteistöalojen järjestötoiminnassa sekä alueellisessa yhteistyössä mukana ollut, Iisalmen kaupunginvaltuuston jäsenenä toiminut Pulkka sai talousneuvoksen arvonimen vuonna 1963 ja teollisuusneuvoksen arvonimen vuonna 1968.
Johannes Daniel Falk

Johannes Daniel Falk (28. lokakuuta 1768, Danzig, Saksa – 14. helmikuuta 1826, Weimar, Saksa) oli saksalainen filantrooppi, kirjailija ja runoilija.
Falk pääsi opiskelemaan vuonna 1791 Halleen klassista kirjallisuutta ja teologiaa. Hän toimi yksityisopettajana. Hän asettui 1798 Weimariin, jossa hän tutustui mm. runoilija Johann Goetheen, Johann Herderiin ja Christoph Martin Wielandiin ja saavutti kuuluisuutta kirjoittamalla satiirikirjoituksia.
Vuonna 1806 Jenassa käydyn Napoleonin sotaan liittyvän taistelun jälkeen hän alkoi toimia hyväntekeväisyystyössä perustamalla kenttäsairaalan ja sodan jälkeen lastenkodin kotikaupunkiinsa Weimariin. Hän keskittyi sairaiden, köyhien ja lasten auttamiseen. Kun sotavuonna 1813 riehunut kulkutauti oli vienyt hänen perheestään neljä lasta, hän otti omakseen orpolasten asian ja perusti silloiseen kotikaupunkiinsa Weimariin orpokodin. 
Falk on kirjoittanut myös joitain runoja ja lauluja, joista tunnetuin on joululaulu "O du fröliche, o du seilige". Hän kirjoitti laulun orpokotinsa lapsille vuonna 1816.
Falkin joululaulu tunnetaan myös Suomessa useina käännöksinä eri virsi- ja laulukirjoissa, esim. "Oi sä riemuisa" sekä "Joulu riemukas" (Suomen ev. lut. kirkon virsikirjan virsi 35).
Lydia Leonard

Lydia Leonard (s. 5. joulukuuta 1981 Pariisi) on brittiläinen näyttelijä. Hän on opiskellut Bristol Old Vic Theatre Schoolissa.
Leonard on esiintynyt muun muassa Broadway-näytelmässä "Susipalatsi", josta hänelle myönnettiin Tony-palkintoehdokkuus vuonna 2015. Hänet tunnetaan myös televisiosarjoista "Gentleman Jack", "Red Election" ja "Äidin uusi mies". Lisäksi hän on näytellyt minisarjassa "Bloomsburyn ryhmä – elämä ja rakkaus" sekä elokuvassa "Last Christmas" (2019). "The Crown" -sarjan viidennellä tuotantokaudella Leonard esittää Cherie Blairia.
Leonardilla on irlantilaisia ja ranskalaisia sukujuuria. Britannian EU-kansanäänestyksen jälkeen hän päätti hankkia itselleen Irlannin passin.
Capella (Kuun kraatteri)

Capella on halkaisijaltaan 48,13 kilometrin levyinen kraatteri Kuussa, koordinaateissa -6,85 ° N, 34.12 ° W.
Andreas Kaplan

Andreas Kaplan (s. 5. lokakuuta 1977) on ESCP Business Schoolin digitaaliseen muutokseen, tekoälyyn ja sosiaaliseen mediaan erikoistuva professori. Kaplania pidetään yhtenä maailman eniten viitatuimmista ja vaikuttavimmista tieteilijöistä. Useilla uraauurtavilla artikkeleillaan ja 35 000 viittauksellaan Google Scholarissa Kaplan kuuluu liikealan kirjoittajien top 50:n.
Elämä.
Kaplan varttui Saksan Münchenissä. Hänen äitinsä on Anneliese Kaplan (ompelija) ja isänsä Vincenc Kaplan (lukkoseppä).
Kaplanilla on johtajan virka ESCP Business Schoolin Sorbonne Alliance -liitossa Pariisissa. Aiemmin hän toimi oppilaitoksen vastuullisena provostina noin 6 000 opiskelijalle oppilaitoksen kuudella kampuksella (Berliini, Lontoo, Madrid, Pariisi, Torino, Varsova). Ennen ESCP Business Schooliin liittymistä Kaplan aloitti uransa ESSEC Business Schoolissa ja Sciences Po Parisissa.
Kaplan on Euroopan digitaalisen kilpailukykykeskuksen (European Center for Digital Competitiveness) perustajajäsen. Hän kuuluu St George's Housen (Windsorin linna) johtokuntaan ja on Kozminskin yliopiston koulutuksen neuvottelukunnan jäsen. 
Koulutus.
Kaplanilla on julkishallinnon maisterin tutkinto Kansallisesta hallintokoulusta (École Nationale d'Administration), maisterin tutkinto (MSc) ESCP Business Schoolista ja kandidaatin tutkinto (BSc) Ludwig-Maximilians-Universität Münchenistä. Hän suoritti habilitaationsa Sorbonnessa ja tohtorin tutkintonsa Kölnin yliopistossa ja Pariisin kauppakorkeakoulussa (HEC Paris).
Viktor Neborak

Viktor Neborak () (s. 9. toukokuuta 1961 Ivano-Frankivsk, Javorivin piiri, Lvivin alue, Ukraina) on ukrainalainen kirjailija, kääntäjä, kriitikko ja kirjallisuudentutkija.
Neborak valmistui Lvivin yliopistosta 1983 pääaineenaan ukrainan kieli ja väitteli 1989 tohtoriksi. Hän on työskennellyt vuodesta 2009 vanhempana tutkijana Ukrainan tiedeakatemian Ivan Franko -instituutissa. Hän on glasnostin ja itsenäisen Ukrainan alkuaikojen visimdesiatnyky-sukupolven keskeinen edustaja. Hänen rooliaan edisti jäsenyys Bu-Ba-Bu-runoilijaryhmässä. Yhdessä Juri Andruhovytšin ja Oleksandr Irvanetsin kanssa hän elvytti ukrainalaisen kirjallisuuden. Ryhmä pyrki myös torjumaan tiettyjen kansallismielisten ahtaan näkemyksen ukrainalaisesta kulttuurista. Hän käynnisti ja johti 1990-luvulla kulttuuritapahtumaa Tretie Tysiatšolittia ('Kolmas vuosituhat'), jossa järjestettiin ukrainalaisten kirjailijoiden lukutapahtumia ja haastatteluja.
Neborakin esikoiskokoelma "Burštynovyi tšas" (Бурштиновий час) ilmestyi 1987. Oman äänensä hän kuitenkin löysi toisessa kokoelmassa "Litaiuša holova" (Літаюча голова)(1990). Myöhemmissä kokoelmissa hän on toisinaan poikennut tästä tyylillisesti. Sittemmin hän etääntyi Lvivin boheemimaailmasta. Hän asui jonkin aikaa Donbasissa ja on muistelmissaan kirjoittanut tästä vaiheesta. Hän kuului kirjailijaryhmään Psy Sviatoho Jura (Pyhän Yrjön koirat) ja on ukrainalaisten kirjailijaliittojen jäsen.
Tampereen kasino

Casino Tampere oli Tampereen keskustassa sijaitseva kasino. Kasinon omisti Veikkaus. Se avattiin joulukuussa 2021 ja suljettiin joulukuussa 2023.
Tampereen kasinon lisäksi Suomessa on Helsingin kasino, joka on myös Veikkauksen omistuksessa. Tampereen kasino oli sijoitettu Tampereen ytimeen Nokia Arenan aulaan. Tampereen kasinoa mainostettiin nykyaikaiseksi ja moderniksi täysi-ikäisten viihtymispaikaksi.
Veikkaus tiedotti marraskuussa 2023, että kasino suljetaan 9. joulukuuta. Yhtiön tavoitteena oli saada kasinon ensimmäisenä toimintavuotena noin 200 000 kävijää, mutta kävijämäärä oli vain 60 000 – 70 000. Kasino on jäänyt tämänkin jälkeen tavoitteistaan.
Dufva i Finland

Dufva (Ruotsin ritarihuoneen kirjoissa Dufva i Finland) oli keskiajalta lähtöisin ollut suomalainen aatelissuku. 
Suvun kantaisä, Olavi Pentinpoika, mainitaan Eerik Pommerilaisen aateloimaksi vuonna 1413, ja hän omisti Munkbyn Porvoon pitäjässä, joka sitten vuosisatoja oli suvun kotikartanona.
Olavi Pentinpojan jälkeläiset viidennessä polvessa olivat Olavi Pentinpoika Dufva (k. 1632), joka Sigismundin puoluelaisena pakeni Puolaan, mutta sittemmin sai luvan palata, sekä tämän veli Pietari Dufva, kirjoitettu Ruotsin ritarihuoneeseen vuonna 1625, ”jumalaton hulttio”, joka vuonna 1635 tappoi Ernst Creutzin. Suku sammui vuoden 1747 jälkeen.
Unlimited Love

Unlimited Love on Red Hot Chili Peppersin kahdestoista studioalbumi, joka julkaistiin 1. huhtikuuta 2022. Albumi on yhtyeen ensimmäinen sitten vuoden 2006 "Stadium Arcadiumin", jolla soittaa vuonna 2019 yhtyeeseen takaisin palannut kitaristi John Frusciante.
Taustaa.
The Getaway -albumin kiertueen jälkeen Red Hot Chili Peppers alkoi kirjoittaa materiaalia seuraavalle albumilleen kitaristi Josh Klinghofferin kanssa. Laulaja Anthony Kiedis ja basisti Flea eivät olleet kuitenkaan tyytyväisiä säveltämisen edistymiseen, ja he miettivät ottaako mukaan kitaristi John Frusciante. Frusciante oli äänittänyt useita albumeita yhtyeen kanssa, mutta hän jätti sen 2009 ja ryhtyi tekemään elektronista musiikkia. Frusciante sanoi: "Flea oli laittanut idean [uudelleen liittymisestä] päähäni ja istuskelin miettien kuinka en ollut tehnyt mitään rock-musiikkia tosi pitkään aikaan. Voisinko edelleen tehdä sen?"
15. päivä joulukuuta 2019 Red Hot Chili Peppers kertoi Fruscianten palanneen yhtyeeseen Klinghofferin tilalle. Haastattelussa Klinghoffer sanoi, ettei päätökseen liittnyt erimielisyyksiä: "Johnin paikka on ehdottomasti siinä bändissä... Olen onnellinen että hän on taas heidän kanssaan." Flea sanoi Klinghofferin eroamisen olleen hankalaa, mutta "artistina, [musiikillisesti] saman kielen puhumisen kannalta, Johnin kanssa työskentely on helpompaa. Menee takaisin huoneeseen, alkaa soittaa ja katsoo mitä tapahtuu... se oli tosi jännittävää." Fruscianten pyynnöstä yhtye soitti läpi kappaleita heidän ensimmäiseltä kolmelta albumiltaan. Rumpali Chad Smith sanoi, kuinka Frusciante "halusi päästä uudelleen yhteyteen bändin kanssa, johon hän rakastui", ja Kiedis sanoi sen olevan kyse "paluusta perusasioiden ympärille" ja soittamisesta yhdessä ilman mitään odotuksia. 
Helmikuun 8. päivänä 2020 Frusciante esiintyi Red Hot Chili Peppersin kanssa (rumpali Stephen Perkins oli Chad Smithin sijaisena, koska tämä oli taidenäyttelyssä) ensimmäistä kertaa 13 vuoteen. Tapahtuma oli Tony Hawk Foundationin järjestämä muistotilaisuus tuottaja Andrew Burklen muistolle. Yhtyeen oli tarkoitus esiintyä kolmella festivaalilla toukokuussa, mutta ne peruttiin koronaviruspandemian takia.
Ego Trip

Ego Trip on yhdysvaltalaisen Papa Roach -rockyhtyeen yhdestoista studioalbumi. Se julkaistiin 8. huhtikuuta 2022.